A4-0086/99

Päätöslauselma komission tiedonannosta: Energiatehokkuus Euroopan yhteisössä - strategia energian taloudellista käyttöä varten (KOM(98)0246 - C4-0316/98)

Euroopan parlamentti, joka

- ottaa huomioon komission tiedonannon (KOM(98)0246 - C4-0316/98),

- ottaa huomioon ilmastonmuutosta koskevaa puitesopimusta käsitelleessä kolmannessa kokouksessa Kiotossa 10. joulukuuta 1997 hyväksytyn pöytäkirjan, jossa Euroopan unioni lupaa alentaa CO2-päästöjään 8 prosenttia vuoden 1990 tasosta vuoteen 2010 mennessä,

- ottaa huomioon 19. helmikuuta 1998 ympäristöpolitiikasta ja ilmastonmuutoksesta Kioton konferenssin jälkeen antamansa päätöslauselman ((EYVL C 80, 16.3.1998, s. 227.)) ja 9. helmikuuta 1999 Buenos Airesissa 2. - 13. marraskuuta 1998 pidetyn Yhdistyneiden kansakuntien ilmastonmuutosta koskevan puiteyleissopimuksen (UNFCCC) osapuolten neljännen ilmastokokouksen tuloksista antamansa päätöslauselman ((Kyseisen istunnon pöytäkirja, osa II, kohta 15.)),

- ottaa huomioon 12. marraskuuta 1996 ehdotuksesta neuvoston direktiiviksi järkiperäisten suunnittelumenetelmien käyttöön ottamiseksi sähkön- ja kaasunjakelualoilla antamansa päätöslauselman ((EYVL C 362, 2.12.1996, s. 65.)),

- ottaa huomioon 11. maaliskuuta 1999 ehdotuksesta neuvoston päätökseksi energiatehokkuutta edistävästä monivuotisesta ohjelmasta (1998 - 2000) antamansa päätöslauselman ((Kyseisen istunnon pöytäkirja, osa II, kohta 11 b.)),

- ottaa huomioon avaintoiminnon «Energiaa taloudellisesti ja tehokkaasti Euroopan kilpailukyvyn varmistamiseksi», joka sisältyy tutkimusta, teknologista kehittämistä ja esittelyä koskevaan viidenteen puiteohjelmaan (1998 - 2002) ((EYVL L 26, 1.2.1999, s. 1.)),

- ottaa huomioon tutkimusta, teknologista kehittämistä ja energia-asioita käsittelevän valiokunnan mietinnön (A4-0086/99),

A. katsoo, että kaikkialla maailmassa nopeasti kasvavan energiankysynnän kattaminen fossiilisia energialähteitä käyttämällä aiheuttaa kasvavan uhan ilmastolle; toteaa, että Euroopan unioni lupasi Kiotossa vuonna 1997 vähentää koko unionissa CO2-päästöjä 8 % vuoden 1990 tasosta vuoteen 2010 mennessä ja vahvisti tämän lupauksensa Buenos Airesissa marraskuussa 1998; toteaa, että kun tämä sopimus on ratifioitu, se on oikeudellisesti sitova,

B. katsoo, että rajoitussopimus, johon Euroopan unioni Kiotossa liittyi, on vain vähimmäisvaatimus ja sen noudattamista on pidettävä vain ensimmäisenä askeleena kohti laajamittaisia rajoituksia Euroopan unionissa,

C. ottaa huomioon, että tuontienergian osuus Euroopan unionin energiankulutuksesta kasvaa todennäköisesti nykyisistä noin 50 prosentista noin 70 prosenttiin vuoteen 2020 mennessä,

D. katsoo, että energian säästäminen on puhtain ja varmin energialähde,

E. katsoo, että tekniikka ja talous mahdollistaisivat tänään huomattavasti nykyistä suuremmat energiasäästöt eivätkä useimmat jäsenvaltiot hyödynnä tätä potentiaalia riittävästi,

F. on sitä mieltä, että tämän tavoitteen saavuttamiseksi on sovittava nopeasti laajasta yhteisön, jäsenvaltioiden ja alueiden strategiasta, ja katsoo, että tämä strategia on pantava nopeasti täytäntöön ja tavoitteiden saavuttamista on voitava mitata,

G. katsoo, että energiansäästötoimet luovat työpaikkoja erityisesti pk-yrityksiin, avaavat uusia vientimarkkinoita uudelle tekniikalle, vähentävät huomattavasti fossiilisten polttoaineiden kansantaloudelle aiheuttamia kustannuksia ja parantavat näin unionin kauppatasetta ja kilpailukykyä,

H. ottaa huomioon, että energian taloudellinen käyttö ei ole vain taloudellinen kysymys, vaan tuo mukanaan ennen kaikkea terveyteen ja ympäristöön liittyviä etuja, joita komission olisi käsiteltävä erillisessä tiedonannossa,

I. arvioi, että tiedottamalla väestölle ja motivoimalla sitä säästämään energiaa voidaan saada aikaan voimakkaita energiansäästöponnisteluja, kuten useissa jäsenvaltioissa saadut myönteiset kokemukset osoittavat,

J. uskoo, että komission valkoinen kirja «Euroopan unionin energiapolitiikka» (KOM(95)0682) tarjoaa hyvän pohjan yhteisön tehokkaan energiankäytön strategialle;

1. Pitää komission tiedonantoa myönteisenä ja kehottaa komissiota antamaan mahdollisimman pian tiedonannossa mainitut direktiivi- ja direktiivinmuutosehdotukset;

2. Toteaa, ettei nykyinen vuotuinen 0,6 prosentin suuruinen energiankäytön tehostuminen ole läheskään riittävä Kiotossa sovittujen tavoitteiden saavuttamiseksi; pitää siksi välttämättömänä, että vuoteen 2010 mennessä energiankäyttöä tehostetaan tämän lisäksi vuosittain keskimäärin 2,5 prosenttia;

3. Odottaa jäsenvaltioiden sitoutuvan saavuttamaan omat kansalliset kokonaistavoitteensa;

4. Kehottaa jäsenvaltioita laatimaan kutakin energialajia ja talouden sektoria varten suuntaa antavia tavoitteita;

5. Kehottaa komissiota tutkimaan viimeistään vuoden 2001 lopusta lähtien kolmen vuoden välein, ovatko jäsenvaltioiden energiansäästösuunnitelmat sellaisia, että niiden avulla voidaan saavuttaa yhteisön tavoite, ja käynnistämään tarvittaessa sekä omaa että jäsenvaltioiden toimintaa (esim. tiedotustoimet, jotka suunnataan ensisijaisesti nuorille);

6. Tukee komission aikomusta laatia direktiiviehdotus julkisiin hankintoihin sovellettavista energian käytön tehokkuusnormeista;

7. Pitää myönteisenä sitä, että komissio katsoo nykyisen hiilidioksidipäästöjen rajoittamisesta energiatehokkuutta parantamalla (Save) annetun direktiivin 93/76/ETY ((EYVL L 237, 22.9.1993, s. 28.)) olevan riittämätön; kehottaa komissiota ryhtymään vastaisuudessa nykyistä johdonmukaisemmin toimiin direktiivin määräyksiä rikottaessa;

8. On tietoinen sähkön ja lämmön yhdistetyn tuotannon tarjoamista mahdollisuuksista; kehottaa siksi komissiota huolehtimaan siitä, että kun energiamarkkinoita vapautetaan, tätä uutta tekniikkaa kohdellaan samoin kuin perinteisiä energiantuotantomenetelmiä, jotta voidaan saavuttaa komission tiedonannossa neuvostolle, Euroopan parlamentille, talous- ja sosiaalikomitealle ja alueiden komitealle - Yhteisön strategia yhdistetyn lämmön ja sähkön tuotannon edistämiseksi ja sen kehittämisen esteiden poistamiseksi (KOM(97)0514) esitetty tavoite eli voidaan kattaa 18 % energiantarpeesta sähkön ja lämmön yhdistetyllä tuotannolla;

9. Pitää myönteisenä sitä, että komissio on valmis kehittämään yleislinjat olemassa olevien rakennusten energiankäyttöä tehostavia korjauksia varten, sillä rakennuksissa kulutetaan 40 prosenttia Euroopan unionissa käytettävästä energiasta;

10. Kehottaa komissiota antamaan uudestaan sellaisia konkreettisia ehdotuksia unionin yhteisestä energiaverosta, joissa otetaan huomioon myös tarve sisällyttää energian käytön ulkoiset kustannukset laskelmiin;

11. Kehottaa komissiota ottamaan tehokkaan energiankäytön yhä enemmän huomioon myös alue- ja liikennesuunnittelussa (esimerkiksi taajama-alueiden liikennevirtojen simuloinnin avulla ja optimoimalla intermodaalisia kuljetuksia);

12. Kehottaa komissiota pitämään energiankäytön tehokkuutta tulevien talousarviomenettelyjen yhteydessä ensisijaisen tärkeänä kysymyksenä ja osoittamaan jo alustavassa talousarvioesityksessä yhteisön tehokkaan energiankäytön strategian toteuttamiseen määrärahat, jotka ovat vähintään yhtä suuret kuin komission alun perin Save II -ohjelmaan ehdottamat määrärahat;

13. Katsoo, että Agenda 2000:sta käytävien neuvottelujen yhteydessä pitäisi huolehtia siitä, että maatalous-, rakenne- ja koheesiorahastoa koskevia asetuksia täydennetään direktiiveillä, joissa säädetään myös energiankäytön tehostamisesta;

14. Odottaa komission edistävän sellaisten kansallisten tiedotuskampanjoiden järjestämistä, joiden tavoitteena on tiedottaa kuluttajille laajasti energian tehokkaan käytön tuomasta ympäristönsuojelullisesta ja taloudellisesta hyödystä, antaa eri ammattiryhmille näiden alaa koskevaa tietoa ja saada aikaan sähköllä toimivien kulutus- ja investointitavaroiden varustaminen laajoin merkinnöin;

15. Kehottaa komissiota tukemaan ehdotuksia, joilla edistetään siirtymistä energiaa runsaasti käyttävistä liikennemuodoista energiaa säästäviin liikennemuotoihin ja tukemaan asianmukaisia esittelyhankkeita;

16. Kehottaa Euroopan investointipankkia rahoittamaan nykyistä enemmän energian järkevään käyttöön tähtääviä projekteja ja kehittämään ja tukemaan tässä yhteydessä myös erityisesti energiapalveluja tarjoaville yrityksille (ESCO) tarkoitettuja innovatiivisia rahoitusmalleja, joissa otetaan huomioon erityisesti pk-yritysten perustamiseen liittyvät näkökohdat;

17. Kehottaa myös komissiota kehittämään ohjelman, jolla tuetaan energiapalveluja tarjoavia yrityksiä energiamarkkinoiden vapauttamisen yhteydessä ja varmistetaan, että niitä kohdellaan samoin kuin pelkkää energiaa tuottavia yrityksiä, esimerkiksi kun on kyse kolmansien osapuolten myöntämistä luotoista;

18. Ehdottaa kaikille yhteisön toimielimille, että nämä laatisivat rakennusten kunnossapitoa ja uusrakentamista koskevia hankintasopimuksia varten yleisohjeet, joissa hyödynnetään energianeuvonnan uusia mahdollisuuksia (esimerkiksi kustannusten minimointisuunnittelua, jossa ulkoiset kustannukset otetaan huomioon) niiden suositusten mukaisesti, jotka se esitti edellä mainitussa 12. marraskuuta 1996 antamassaan päätöslauselmassa;

19. Muistuttaa, että komission pitäisi antaa mahdollisimman pian tiedonanto stand-by-hävikkien vähentämisestä;

20. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille.